Document ID: 32015R0183

KOMISJONI RAKENDUSMÄÄRUS (EL) 2015/183,
2. veebruar 2015,
millega muudetakse määrust (EÜ) nr 635/2005 teatavate kaupade klassifitseerimise kohta kombineeritud nomenklatuuris
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
ning arvestades järgmist:
(1)
Komisjoni määruse (EÜ) nr 635/2005 (2) kohaselt toode eelkeedetud kuivatatud nisujahunuudlitest ja maitseainetest, jaemüügiks kaussi pakendatud, valmis tarbimiseks pärast keeva vee lisamist, klassifitseeriti kombineeritud nomenklatuuri rubriiki 1902. Toodet ei või klassifitseerida kombineeritud nomenklatuuri rubriiki 2104, kuna vee lisamine kaussi ei ole piisav supi või puljongi valmistamiseks, kuid annab tootele nuudliroa omadused.
(2)
Komisjoni rakendusmääruse (EL) nr 767/2014 (3) kohaselt piisavalt samalaadne toode, mis koosneb eelkeedetud kuivatatud nuudlite plokist, kotikesest maitseainetega, kotikesest toiduõliga ja kotikesest kuivatatud köögiviljadega, komplektina jaemüügiks pakendatud ja valmis tarbimiseks pärast keeva vee lisamist, klassifitseeriti kombineeritud nomenklatuuri rubriiki 1902. Toodet ei või klassifitseerida kombineeritud nomenklatuuri rubriiki 2104, kuna toode on kombineeritud nomenklatuuri klassifitseerimise üldreegli 3b tähenduses jaekaubanduse jaoks mõeldud komplektina esitatud kaup ja selle põhiomadused määravad nuudlid, kuna need moodustavad tootest suurima osa.
(3)
Kuigi mõlemad tooted klassifitseeritakse samal viisil, on põhjused erinevad, miks kumbagi neist toodetest ei või klassifitseerida kombineeritud nomenklatuuri rubriiki 2104. Esimese toote puhul sõltub klassifitseerimine tootele lisatava vee kogusest, samal ajal kui teise toote puhul sõltub klassifitseerimine tootes sisalduvate nuudlite kogusest. Lisatava vee kogus kui klassifitseerimise kriteerium võib põhjustada selliste toodete klassifitseerimisel põhjendamatuid lahknevusi, arvestades mõlema toote ühesuguseid objektiivseid näitajaid ja omadusi. Ainus kohaldatav kriteerium peaks seega olema nuudlite kogus tootes.
(4)
Kuna määruse (EÜ) nr 635/2005 lisas esitatud tabeli punkt 1 on muutunud tarbetuks tulenevalt selles esitatud tootekirjelduse ja toote klassifitseerimise põhjuse muutmisest, tuleks kõnealune punkt välja jätta.
(5)
Seepärast on asjakohane muuta määrust (EÜ) nr 635/2005, et vältida võimalikke lahknevusi tariifsel klassifitseerimisel ning tagada kombineeritud nomenklatuuri ühetaoline kohaldamine kogu liidus.
(6)
Seetõttu tuleks määrust (EÜ) nr 635/2005 vastavalt muuta.
(7)
Käesoleva määrusega ettenähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 635/2005 lisas esitatud tabeli punktile 1 vastav rida jäetakse välja.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. veebruar 2015

Labels: 3
17